SLOVENSKÝ BRIDŽOVÝ ZVÄZ

Kontrolná komisia

**SPRÁVA Z KONTROLY**

Na základe §14 ods. 1 písm. a) zákona č. 440/2015 Z. z. o športe a o zmene a doplnení niektorých zákonov (ďalej len „zákona o športe“) vykonal predseda Kontrolnej komisie Slovenského bridžového zväzu (ďalej len „SBZ“) ako kontrolór národného športového zväzu v zmysle čl. Kontrolná komisia ods. 9 Stanov SBZ kontrolu poskytnutých prostriedkov zo štátneho rozpočtu na športovú činnosť podľa §65 ods. 3 zákona o športe.

**I.**

**Predmetom kontroly boli účtovné doklady vzťahujúce sa na poskytnuté prostriedky zo štátneho rozpočtu za roky 2017 a 2018** tak ako sú uvedené v Informačnom systéme SBZ (tieto sú uvedené v Prílohe 1 tejto správy).Kontrola účtovných dokladov sa uskutočnila na základe výzvy na poskytnutie účtovných dokladov v súlade s §14 ods. 2 písm. a) zákona o športe. Predseda SBZ predložil origináli účtovných dokladov k nahliadnutiu dňa 26. 9. 2018, kedy bola aj vykonaná samotná kontrola účtovných dokladov. Kontrolu účtovných dokladov neboli zistené nezrovnalosti.

**II.**

**Zároveň predmetom kontroly bola aj dodržiavanie povinností vyplývajúcich SBZ zo zákona o športe.** Pri tejto kontrole boli zistené nasledovné nezrovnalosti:

1. V zmysle ustanovenia §69 ods. 5 písm. b) je SBZ povinný rozdeliť najmenej 20 % finančných prostriedkov z príspevku uznanému športu na účel rozvoja talentovaných športovcov; kritériá, účel a rozdelenie finančných prostriedkov schvaľuje Konferencia SBZ. Kontrolou zápisníc z Konferencie SBZ z rokov 2017 a 2018 a zápisníc zo zasadnutí Predsedníctva SBZ z rokov 2017 a 2018 bolo zistené, že rozdelenie finančných prostriedkov bolo schválené Predsedníctvom SBZ a nie Konferenciu SBZ.
2. Podľa §82 ods. 2 písm. f)sa na Športovom portáli zverejňujú zápisnice zo zasadnutí a rozhodnutia orgánov národného športového zväzu, ktorým je o. i. aj 2. Najvyšší orgán (t. j. v podmienkach SBZ Konferencia. V informačnom systéme športu SBZ však nie je zverejnená Zápisnica z konferencie konanej dňa 24. 3. 2018 v Bratislave.

**Záver**

Správa z kontroly bola vypracovaná v súlade s §14 ods. 9 zákona o športe. K tejto správe z kontroly sa má právo vyjadriť podľa ust. §14 ods. 7 a 9 štatutár SBZ. Správa z kontroly zároveň predstavuje výročnú správu o činnosti kontrolóra SBZ podľa §13 ods. 3 písm. e) zákona o športe, ktorú predkladá Konferencii SBZ. Kontrolou nebolo zistené neoprávnené nakladanie s finančnými prostriedkami zo štátneho rozpočtu.

**Návrh opatrení:**

1. Schválenie kritériá, účel a rozdelenie finančných prostriedkov na účel rozvoja talentovaných športovcov Konferenciou SBZ jednak za roky 2017 a 2018 a jednak na nasledovné obdobie.
2. Zabezpečiť zverejnenie zápisnice z Konferencie SBZ zo dňa 24. 3. 2018.

**Lehota na odstránenie nedostatkov je do 10 dní odo dňa prerokovania správy**

**Upozornenie:**

Podľa § 14 ods. 8 zákona o športe: Ak športová organizácia po upozornení na závažný nedostatok zistený pri kontrolnej činnosti tento závažný nedostatok v lehote určenej kontrolórom neodstráni, kontrolór je povinný bezodkladne, najneskôr do desiatich dní odo dňa márneho uplynutia určenej lehoty, oznámiť vec formou podnetu hlavnému kontrolórovi športu. K podnetu kontrolór pripojí upozornenie, oznámenie dôvodov nevyhovenia a ostatné podklady potrebné na posúdenie veci. Rovnako kontrolór postupuje aj vtedy, ak príslušný orgán športovej organizácie v určenej lehote neoznámil dôvody nevyhovenia.

Kontrola bola začatá dňa 7.9.2018. Kontrola je ukončená prerokovaním správy z kontroly.

V Bratislave, 27.9.2018

Milan Krajčo

Predseda Kontrolnej komisie SBZ